ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Σεπτεμβρίου 1978 περί εφαρμογής της αποφάσεως του Συμβουλίου 77/186/ΕΟΚ "περί των εξαγωγών αργού πετρελαίου και προϊόντων πετρελαίου από ένα Κράτος μέλος σε άλλο σε περίπτωση δυσχερειών εφοδιασμού"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ

ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την απόφαση 77/186/ΕΟΚ του Συμβουλίου της 14ης Φεβρουαρίου 1977 περί των εξαγωγών αργού πετρελαίου και προϊόντων πετρελαίου από ένα Κράτος μέλος σε άλλο σε περίπτωση δυσχερειών εφοδιασμού (1), και ιδίως το άρθρο 7,

Εκτιμώντας:

ότι η απόφαση 77/186/ΕΟΚ προβλέπει ότι, όπου αναφύονται δυσχέρειες στην προμήθεια αργού πετρελαίου ή/και προϊόντων πετρελαίου σε ένα ή περισσότερα Κράτη μέλη, η Επιτροπή δύναται να αποφασίσει να υπαγάγει τις συναλλαγές μεταξύ Κρατών μελών σε ένα σύστημα αδειών αυτομάτως παραχωρουμένων από το Κράτος μέλος προελεύσεως-

ότι η απόφαση 77/186/ΕΟΚ προβλέπει ότι, οποτεδήποτε η τυχόν υφιστάμενη ή αναμενόμενη ανεπάρκεια στον εφοδιασμό αργού πετρελαίου ή προϊόντων πετρελαίου προκαλέσει ασυνήθη αύξηση των συναλλαγών προϊόντων πετρελαίου μεταξύ Κρατών μελών, η Επιτροπή δύναται να επιτρέψει στο Κράτος μέλος να αναστείλει την έκδοση αδειών εξαγωγής στον βαθμό που είναι αναγκαίος για την παρεμπόδιση των ασυνήθων αυτών συναλλαγών-

ότι η απόφαση 77/186/ΕΟΚ προβλέπει ότι, εφ' όσον πιθανολογείται ότι τυχόν ανεπάρκεια θα θέσει σε σοβαρό κίνδυνο τον εφοδιασμό Κράτους μέλους σε αργό πετρέλαιο και/ή σε προϊόντα πετρελαίου ή όταν τέτοια εξέλιξη δύναται να αναμένεται ευλόγως, η Επιτροπή δύναται να επιτρέψει στο Κράτος μέλος αυτό, να αναστείλει την έκδοση αδειών εξαγωγής, με τον όρο ότι οι παραδοσιακές συναλλαγές θα διατηρηθούν, όσο τούτο είναι δυνατό-

ότι η απόφαση 77/186/ΕΟΚ προβλέπει ότι σε περίπτωση αιφνιδίας κρίσεως σε ένα Κράτος μέλος, και εφ' όσον οποιαδήποτε καθυστέρηση θα προκαλούσε σοβαρή ζημία για την οικονομία του, το Κράτος μέλος δύναται, κατόπιν διαβουλεύσεως με την Επιτροπή και αφού πληροφορήσει τα άλλα Κράτη μέλη, να αναστείλει προσωρινά την έκδοση αδειών εξαγωγής-

ότι ο πρωταρχικός στόχος της αποφάσεως 77/186/ΕΟΚ είναι να διευκολύνει την καθιέρωση γνήσιας αλληλεγγύης ανάμεσα στα Κράτη μέλη, ούτως ώστε οι τυχόν επιβαρύνσεις και συνέπειες τις οποίες συνεπάγεται η κρίση να κατανέμονται δίκαια, με στόχο την εξασφάλιση του καλύτερου δυνατού εφοδιασμού του συνόλου της Κοινότητος σε αργό πετρέλαιο και/ή προϊόντα πετρελαίου, καθώς και να διαφυλάσει την ενότητα της κοινής αγοράς, ακόμη και εάν αποδειχθεί αναγκαία η λήψη συντηρητικών μέτρων-

ότι, για το σκοπό αυτό, και όσο είναι δυνατό, τα Κράτη μέλη οφείλουν εξακολουθώντας να τηρούν τις διεθνείς τους υποχρεώσεις να διατηρούν τις κανονικές οδούς εφοδιασμού και τις κανονικές αναλογίες εφοδιασμού μεταξύ αργού πετρελαίου και προϊόντων πετρελαίου, και μεταξύ των διαφόρων κατηγοριών αργού πετρελαίου και προϊόντων πετρελαίου, και να εγγυώνται δίκαιη μεταχείριση για όλους τους παράγοντες της αγοράς, τόσο ως προς τις τιμές όσο και ως προς τις ποσότητες, εξασφαλίζοντας ισόρροπο εφοδιασμό μεταξύ των βιομηχανιών διυλίσεως και διαθέσεως, καθώς και μεταξύ των εταιριών διυλίσεως και διαθέσεως, σύμφωνα με τα παραδοσιακά σχήματα εφοδιασμού-

ότι η Επιτροπή προέβη σε διαβουλεύσεις με τα Κράτη μέλη, σύμφωνα με το άρθρο 7 της αποφάσεως 77/186/ΕΟΚ-

ότι, για να εκτελέσει τα καθήκοντά της, η Επιτροπή χρειάζεται ακριβή πληροφόρηση ως προς τον ανεφοδιασμό και τις συναλλαγές αργού πετρελαίου και/ή προϊόντων πετρελαίου μεταξύ των Κρατών μελών- ότι, για το σκοπό αυτό, τα Κράτη μέλη οφείλουν να ανακοινώνουν στην Επιτροπή τις αναγκαίες πληροφορίες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τους σκοπούς της αποφάσεως αυτής:

α) "συνήθης κατανάλωση" σημαίνει την μέση ημερησία κατανάλωση αργού πετρελαίου και προϊόντων πετρελαίου που καταγράφεται στη διάρκεια μιας περιόδου βάσεως, δηλαδή:

την εγχώρια παραγωγή αργού πετρελαίου και αποσταγμάτων,

συν τις εισαγωγές αργού πετρελαίου, αποσταγμάτων, υλικών τροφοδοσίας (feedstocks)(ημικατεργασμένου πετρελαίου) και προϊόντων πετρελαίου,

συν τις λαβές από χώρες της Κοινότητος,

πλην τις εξαγωγές αργού πετρελαίου, αποσταγμάτων, υλικών τροφοδοσίας (feedstocks) (ημικατεργασμένου πετρελαίου) και προϊόντων πετρελαίου,

πλην τις παραδόσεις σε χώρες της Κοινότητος,

συν τις μεταβολές των αποθεμάτων αργού πετρελαίου, αποσταγμάτων, υλικών τροφοδοσίας (feedstocks) (ημικατεργασμένου πετρελαίου) και προϊόντων πετρελαίου. Τα περιεχόμενα των δεξαμενών (bunkers) για τον εφοδιασμό των ποντοπόρων πλοίων θεωρούνται ως εξαγωγές-

β) "περίοδος βάσεων" σημαίνει τα τέσσερα τελευταία τρίμηνα για τα οποία η Επιτροπή έχει διαθέσιμες στατιστικές-

γ) "ανεπάρκεια εφοδιασμού" σημαίνει μια υφισταμένη ή αναμενομένη μείωση του κανονικού εφοδιασμού ενός ή περισσοτέρων Κρατών μελών σε βαθμό που να μην ικανοποιείται η συνήθης κατανάλωση για ορισμένο χρονικό διάστημα-

δ) "συνήθης εφοδιασμός" σημαίνει το μέσο ημερήσιο εφοδιασμό που είναι αναγκαίος για την ικανοποίηση της συνήθους καταναλώσεως, όπως διορθώνεται από την Επιτροπή βάσει πληροφοριών που παρέχουν τα Κράτη μέλη, προκειμένου να ληφθούν υπόψη η οικονομική ανάπτυξη και άλλοι τεχνικοί και συγκυριακοί παράγοντες, ιδίως οι εποχιακές μεταβολές και οι κλιματολογικές επιδράσεις-

ε) "ασυνήθης αύξηση" των συναλλαγών προϊόντων πετρελαίου σημαίνει αύξηση των παραδόσεων από ένα Κράτος μέλος σε ένα ή περισσότερα άλλα Κράτη μέλη, η οποία δεν δικαιολογείται από αύξηση της ζητήσεως, οφειλόμενη σε οικονομικούς, συγκυριακούς και/ή εποχιακούς παράγοντες, αλλά συνίσταται σε νέες μετακινήσεις σε σχέση με τα παραδοσιακά σχήματα ή σε ποσότητες επιπρόσθετες προς εκείνες οι οποίες, κατά παράδοση, ανταλλάσσονται και καταγράφονται κατά τη διάρκεια της περιόδου βάσεως.

Η Επιτροπή δύναται να εφαρμόσει στα στοιχεία, τα οποία αναφέρονται σε προηγούμενες περιόδους, έναν επί τοις εκατό συντελεστή αναπροσαρμογής ώστε να ληφθούν υπόψη η οικονομική ανάπτυξη και άλλα συγκυριακά και εποχιακά φαινόμενα-

στ) "διατήρηση των παραδοσιακών συναλλαγών" σημαίνει τη διατήρηση της υφισταμένης δομής των συναλλαγών μεταξύ των Κρατών μελών όπως κατεγράφησαν κατά τη διάρκεια της περιόδου βάσεως.

Άρθρο 2

1. Εφ' όσον, σύμφωνα με το άρθρο 1 της αποφάσεως 77/186/ΕΟΚ, η Επιτροπή αποφασίζει την υπαγωγή των συναλλαγών προϊόντων πετρελαίου σε σύστημα αδειών, τα ενδιαφερόμενα Κράτη μέλη εκδίδουν όλες τις άδειες εξαγωγής για τις οποίες υποβάλλονται αιτήσεις από τους εξαγωγείς.

Όλες οι αιτήσεις για άδειες εξαγωγής υποβάλλονται στις αρμόδιες εθνικές αρχές και περιέχουν τις αναγκαίες πληροφορίες σχετικά με τις προτεινόμενες εξαγωγές.

Οι άδειες εξαγωγής εκδίδονται από τις αρμόδιες εθνικές αρχές το αργότερο σε πέντε εργάσιμες ημέρες από την ημερομηνία παραλαβής της αιτήσεως.

2. Όλες οι αιτήσεις για άδειες εξαγωγής περιλαμβάνουν την υποχρέωση εκ μέρους του εξαγωγέως να προβεί στην εισαγωγή των εμπορευμάτων, απ' ευθείας ή κατ' ανάθεση, στο Κράτος μέλος προορισμού το οποίο αναφέρεται στην αίτηση.

3. Οι άδειες εξαγωγής αναφέρουν ειδικά:

- την αρχή (όνομα και διεύθυνση), η οποία τις εξέδωσε,

- τον αύξοντα αριθμό της αδείας,

- τον εξαγωγέα (πλήρες όνομα και διεύθυνση),

- τον εισαγωγέα (πλήρες όνομα και διεύθυνση),

- το εξάγον Κράτος μέλος,

- το εισάγον Κράτος μέλος,

- τον τύπο του προϊόντος, σύμφωνα με την περιγραφή NIMEXE,

- την ποσότητα (σε τόννους),

- την τιμή FOB (ανά τόννο), εκτός αν η Επιτροπή αποφασίσει διαφορετικά, κατόπιν αιτήσεως Κράτους μέλους,

- την περίοδο ισχύος.

4. Οι αιτήσεις για άδειες εξαγωγής και οι άδειες εξαγωγής υποβάλλονται σε έντυπα σύμφωνα με το επισυναπτόμενο υπόδειγμα, εκτός αν η Επιτροπή αποφασίσει διαφορετικά κατόπιν αιτήσεως Κράτους μέλους. Τα έντυπα εκτυπώνονται σε λευκό χαρτί μεγέθους 210 x 297 χιλιοστών. Τα Κράτη μέλη είναι υπεύθυνα για την εκτύπωση αυτών των εντύπων.

5. Οι αιτήσεις για άδειες εξαγωγής κρατούνται από τις αρμόδιες αρχές, οι οποίες και παραδίδουν ή αποστέλλουν την άδεια εξαγωγής στον εξαγωγέα.

6. Η εξαγωγή εξαρτάται από την παρουσίαση της άδειας εξαγωγής στο τελωνείο μετά το πέρας των τυπικών τελωνειακών διαδικασιών εξαγωγής για τα σχετικά εμπορεύματα.

Το τελωνείο σφραγίζει την άδεια εξαγωγής και την αποστέλλει αμελλητί στην αρχή η οποία την εξέδωσε μόλις τα εμπορεύματα εξαχθούν ουσιαστικά από την επικράτεια του εξάγοντος Κράτους μέλους ή τεθούν υπό καθεστώς τελωνειακής διαμετακομίσεως προς το Κράτος μέλος προορισμού.

7. Το άρθρο 1 της αποφάσεως 77/186/ΕΟΚ δεν ισχύει για παραδόσεις από αποθέματα τα οποία φυλάσσει Κράτος μέλος για λογαριασμό άλλου Κράτους μέλους, κατόπιν διμερών συμφωνιών.

Άρθρο 3

1. Η Επιτροπή συγκαλεί την ομάδα η οποία προβλέπεται στο άρθρο 3 της οδηγίας 73/238/ΕΟΚ (2) εντός 48 ωρών από την παραλαβή αιτήσεως εκ μέρους του ενδιαφερομένου Κράτους μέλους περί της εφαρμογής των άρθρων 2 και 3 της αποφάσεως 77/186/ΕΟΚ και αποφασίζει το αργότερο 72 ώρες μετά τη σύγκληση της ομάδος αυτής.

Κατά την έκδοση της αποφάσεώς της, η Επιτροπή λαμβάνει υπόψη ιδιαίτερα:

- τη γενική κατάσταση του εφοδιασμού πετρελαίου,

- την κατάσταση του εφοδιασμού στα ενδιαφερόμενα Κράτη μέλη,

- τις ανεπάρκειες των εισαγωγών πετρελαίου των ενδιαφερομένων Κρατών μελών

- τα μέτρα περιορισμού της καταναλώσεως τα οποία λαμβάνονται στα ενδιαφερόμενα Κράτη μέλη,

- τα μέτρα περιορισμού της καταναλώσεως τα οποία λαμβάνονται στο επίπεδο της Κοινότητος,

- τις υφιστάμενες υποχρεώσεις των Κρατών μελών.

2. Κάθε Κράτος μέλος το οποίο, σύμφωνα με το άρθρο 2 της αποφάσεως 77/186/ΕΟΚ, ζητεί από την Επιτροπή την έγκριση για την αναστολή της εκδόσεως αδειών εξαγωγής, οφείλει να στηρίξει την αίτησή του με στατιστικά στοιχεία, τα οποία αποδεικνύουν την ύπαρξη ασυνήθους αυξήσεως των συναλλαγών του με ένα ή περισσότερα Κράτη μέλη.

3. Η Επιτροπή δύναται, εφ' όσον επιβεβαιώσει την ύπαρξη ανεπάρκειας εφοδιασμού ύψους τουλάχιστον 7% σε κάποιο Κράτος μέλος, να επιτρέψει στο Κράτος μέλος να αναστείλει την έκδοση αδειών εξαγωγής σύμφωνα με το άρθρο 3 της αποφάσεως 77/186/ΕΟΚ.

Άρθρο 4

1. Η Επιτροπή δημιουργεί τις αναγκαίες επαφές με τις επιχειρήσεις οι οποίες εφοδιάζουν την Κοινότητα με αργό πετρέλαιο και προϊόντα πετρελαίου, με σκοπό την παροχή γενικών πληροφοριών σχετικά με την κατάσταση του εφοδιασμού αργού πετρελαίου και προϊόντων πετρελαίου και κατάλληλης τεχνικής βοήθειας, αν παραστεί ανάγκη.

2. Η Επιτροπή δύναται υπό ορισμένες συνθήκες να επιτρέχει σε εταιρείες να οργανωθούν σε συμβουλευτική ομάδα της βιομηχανίας, με σκοπό να διευκολύνουν και να επιταχύνουν τις επαφές που αναφέρονται στην παράγραφο 1.

Άρθρο 5

1. Πριν από το τέλος κάθε τριμήνου τα Κράτη μέλη διαβιβάζουν στην Επιτροπή όλες τις αναγκαίες πληροφορίες για να καθορισθούν σε αναφορά με το προηγούμενο τρίμηνο:

α) η συνήθης κατανάλωση αργού πετρελαίου και προϊόντων πετρελαίου κάθε Κράτους μέλους-

β) οι ενδοκοινοτικές συναλλαγές αργού πετρελαίου και προϊόντων πετρελαίου, αναλυτικά ταξινομημένες κατά Κράτος μέλος προελεύσεως και προορισμού.

2. Για να αξιολογήσει την κατάσταση, η Επιτροπή δύναται να ζητήσει από τα Κράτη μέλη να υποβάλουν συχνότερα και σε μικρότερες περιόδους τις πληροφορίες οι οποίες αναφέρονται στην παράγραφο 1.

Άρθρο 6

Εφ' όσον το άρθρο 1 της αποφάσεως 77/186/ΕΟΚ τίθεται σε εφαρμογή, τα Κράτη μέλη, το αργότερο την 3η και την 18η μέρα κάθε μηνός, μετά την εκ μέρους της Επιτροπής κοινοποίηση της αποφάσεως περί υπαγωγής των μεταξύ τους συναλλαγών σε επιτήρηση, διαβιβάζουν στην Επιτροπή τις πληροφορίες τις σχετικές με τις συναλλαγές, που συγκεντρώθηκαν το πρώτο και το δεύτερο δεκαπενθήμερο αντίστοιχα.

Οι πληροφορίες, χωρισμένες κατά εκδοθείσες άδειες και χρησιμοποιηθείσες άδειες, ταξινομούνται αναλυτικά κατά εξαγωγείς και παρουσιάζουν ιδιαίτερα:

- τον εξαγωγέα,

- τον εισαγωγέα,

- το εξάγον Κράτος μέλος,

- το εισάγον Κράτος μέλος,

- το προϊόν,

- την ποσότητα (σε τόννους),

- την τιμή FOB (ανά τόννο), εκτός αν η Επιτροπή αποφασίσει διαφορετικά κατόπιν αιτήσεως Κράτους μέλους, σύμφωνα με το άρθρο 2 παράγραφος 3,

- την περίοδο ισχύος.

Άρθρο 7

1. Οι πληροφορίες οι οποίες διαβιβάζονται σύμφωνα με την παρούσα απόφαση θεωρούνται εμπιστευτικές. Η παρούσα διάταξη δεν παρεμποδίζει την κοινολόγηση γενικών πληροφοριών ή περιλήψεων, οι οποίες δεν περιλαμβάνουν λεπτομέρειες για συγκεκριμένες επιχειρήσεις.

2. Οι πληροφορίες οι οποίες ανακοινώνονται στην Επιτροπή σύμφωνα με το άρθρο 6 δύνανται να χρησιμοποιηθούν μόνο για τους σκοπούς που καθορίζονται από την απόφαση 77/186/ΕΟΚ.

Άρθρο 8

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 28 Σεπτεμβρίου 1978.

Για την Επιτροπή

Guido BRUNNER

Μέλος της Επιτροπής

(1) ΕΕ αριθ. Ν 61 της 5. 3. 1977, σ. 23.

(2) ΕΕ αριθ. Ν 228 της 16. 8. 1973, σ. 1.